Legal Document

Category: 998

Text:
33.   ΑΠΟΦΑΣΙΣ ΥΠΟΥΡΓΩΝ ΓΕΩΡΓΙΑΣ ΚΑΙ ΕΜΠΟΡΙΟΥ Αριθ. 90289/4935 της 28 Απρ./25 Ιουν. 1964 (ΦΕΚ Β΄ 230) Περί απαγορεύσεως της διαλογής, συσκευασίας και εν γένει προετοιμασίας των προς εξαγωγήν προοριζομένων ροδακίνων εις τους οπωρώνας εν υπαίθρω. Έχοντες υπ’ όψιν: 1.Το άρθρ. 19 παρ. 2 του Νόμ. 4035/60 «περί μέτρων επεκτάσεως και βελτιώσεως των δενδροκηπευτικών καλλιεργειών και άλλων τινών διατάξεων» και 2.Το ότι, μέχρι σήμερον τα προς εξαγωγήν προοριζόμενα ροδάκινα, κατά μέγιστον ποσοστόν, συσκευάζονται εις τους οπωρώνας εν υπαίθρω υπό τας πλέον δυσμενείς συνθήκας και υπό υψηλάς θερμοκρασίας, αίτινες επιδρούν δυσμενώς επί της ποιότητός των, ως τούτο έχει διαπιστωθή υπό των αρμοδίων Υπηρεσιών και ακόμη υπό ξένων ειδικών επισκεφθέντων τας παραγωγικάς περιοχάς, αποφασίζομεν: Απαγορεύομεν την διαλογήν, συσκευασίαν και εν γένει προετοιμασίαν των προς εξαγωγήν προοριζομένων ροδακίνων εις τους οπωρώνας εν υπαίθρω από της εφετεινής εξαγωγικής περιόδου. Ταύτα δέον να συσκευάζωνται εις εστεγασμένους καταλλήλους χώρους εκτός των οπωρώνων. Οι εστεγασμένοι ούτοι χώροι, δύνανται να είναι και πρόχειρα στέγαστρα. Τα οικεία όργανα ποιοτικού ελέγχου δεν δύνανται να χορηγούν πιστοποιητικά ποιοτικού ελέγχου δια φορτία, άτινα συνεσκευάσθησαν εις το ύπαιθρον. Η παρούσα δημοσιευθήτω δια της Εφημερίδος της Κυβερνήσεως. 11.Ε.δ.30-33 ΄Ελεγχος εξεγομένων γεωργικών προϊόντων